Betlem. Ġudea. 1 Q.K. 'Iiiii ara xi ġmiel aw Merr!' stagħġbet Gracey hekk kif niżlet minn fuq il-ġemel. Mary kienet insistiet li timxi, għax dawn l-iġmla ma tantx kienet tafdahom, u wara xi jumejn mixi issa kienet qegħdha zzappap qisha mogħża bi tlett saqajn. 'Ma nerġax insiefer darb'oħra mal-Ħam-al-Ton,' gemgmet Mary. 'Li kont naf hawn ċensiment ma kontx nersaq 'l haw! U bla akkomodazzjoni wkoll! U int ukoll iċċassata qas indunajt!' Gracey tfanstet ftit. Fuq kollox fejn kienet taf hi li dan il-vjaġġ ma kellux l-akkomodazzjoni nkluża! Iżda l-fatt jibqa' li issa anke hi kienet għejjiet iddur madwar din l-imbierka ta' Betlem bis-soror f'idejha ifittxu daqxejn mitraħ għall-lejl. 'Haw, ejja nipprovaw dan ħa!' Mary u Gracey daħlu f'toqba ta' ħanut tax-xorb u saqsew għas-sid, iżda donnu diġa kien hemm in-nies qabilhom. 'Aqbiżhom ejja Grace ħi..' 'Ma tarux!' għawġġet Gracey. 'Din ta' quddiemi ħobla ta!' 'Allura? U jien mara anzjana b'artrite tboss...żu arem!' Mary imbuttat lil seħbitha, u ġiet fejn il-mara tqila. 'Sorry ta' qalbi, imma għandi sieqi ma niflaħhomx!' Fil-pront jiġi raġel li minn ħarstu kien donnu żewġha. Kien daqxejn bil-geddum, u minn taħt l-ilsien qallha li l-anqas hawn ma nqdew. Sadanittant Mary kienet mehdija titmasħan mas-sid. 'Kif m'għandekx sodda mġiddma? Sibli issa għax inkellem lill-Gvernatur u b'rasek idur!' Gracey issa bdiet tħossha skomda. Kull min kien fil-ħanut kien waqaf jixrob u kulħadd kien qed jara lil Mary titmasħan u xxejjer idha. Gracey ppruvat tiġbidha 'l barra iżda ta' xejn. 'Ħallini!' bdiet tgħajjat Mary, 'ħallini għax bħalissa anke lilek intajjar!' Il-biċċa kienet żgur tispiċċa ħażin li kieku Gracey ma lemħitx mit-tieqa tverna oħra fil-bogħod li minnu kienu donnu ħerġin tnejn min-nies bis-soror f'idhom. 'Mer, tlaqna ħi...issaa!!!' 'Ija ħallini Grace ħi!' Iżda Mary sabet ruħha barra f'ħakka t'għajn u kienet diġa ser iddur tgħajjat ma' seħbitha. 'Hemm fuq!' werżqet Gracey. 'Naħseb sibna fejn norqdu!' Mary ma baqgħetx tirraġuna. Qabdet il-ġemel u rikbitu f'salt wieħed. Insiet ir-rabbja kbira li kellha lejn sid il-ħanut u l-mibgħeda mhux wisq iżgħar li kellha lejn l-iġmla, u tatha dritt għal faċċata. Tgħid ma kenitx ser titlef ċans bħal dak! Gracey rikbet ġemel ieħor u ppruvat tlaħħaq kif tista. Ma kenitx diffiċli tkun taf fejn waslet Mary għax ħlief nies iwerżqu, rix tat-tiġieġ itir u ħsejjes ta' injam jinqasam u fuħħar jinkiser ma kienx hemm. Ħin minnhom Mary tiġi f'salib it-toroq u mix-xellug joħroġ karettun mimli amfori. Bi ħniena ma sarux għoqda! 'Ħaaqqqqqqqq, żur miż-ż*££ ta' nofs!!' Gracey laħqet waslet ħdejhom, iżda Mary kienet sabet avversarju ġdid. Mary ħarġet żbandola u bdiet ixxejirha u tgħajjat 'Ejja ħelu! Nispara ara x'qed ngħidlek!' Imnalla nqala' paniku sħiħ għax ħadd ma ra l-iżbandola ta' Mary tispara fl-arja u tifqa' amfora mimlija nbid aħmar. 'Ħallik mir-raġun,' qaltilha Gracey. 'Ejja, għax ħa nitilfu l-kamra!!!' 'Il-kamra!' Mary bħal donnha ġiet f'sensiha. Qabdet il-ġemel, tatu daqqtejn ta' għaksa ma ġenbu u reġgħet bdiet tlebbet! 'Żululi min-nofs!!!' kompliet tgħajjat Mary, 'Warrbuli!!' Għal ftit ma qalbitx il-mara ħobla li kien hemm għaddejja fuq il-ħmara quddiemhom. 'Dik mhux...' saqsietha Gracey minn warajha. 'Iva! Għalxiex taħseb qed ngħaġġel?? Ejja għax joħdulna l-kamra!' U fl-aħħar waslu. Mary daħlet dritt ġewwa u b'nifisha maqtugħ qaltlu 'Kamra għal tnejn mister ħi!' 'Bl-eżatt sinjura, l-aħħar waħda!' tbissmilha s-sid. 'Naħseb mhux żgur fadal kamra oħra f'Betlem!' U kien għalhekk il-Mulej twieled ġewwa għar. Viva Malta u l-Maltin Li bihom jitwettaq kull pjan divin! Il-Milied it-tajjeb
F'lejl ta' xitwa ġewwa Betlem...